**ΔΕΛΤΙΟ ΤΥΠΟΥ**

Με μεγάλη επιτυχία ολοκληρώθηκε η διήμερη συνάντηση εργασίας, στις 16 και 17 Δεκεμβρίου 2014 στο Επιμελητήριο Κέρκυρας, η οποία αφορούσε το Έργο C.E.T.A. *– Cross border electronic Exchange for the tourism business accommodation units: information services to match offer and demand* (Πρόγραμμα διαπεριφερειακής ηλεκτρονικής υποστήριξης για τις μη ξενοδοχειακές μονάδες επιχειρήσεων τουρισμού: υπηρεσίες πληροφόρησης για την προσφορά και την ζήτηση). Το C.E.T.A. είναι ένα έργο συγχρηματοδοτούμενο από την Ευρωπαϊκή Ένωση (Ευρωπαϊκό Ταμείο Περιφερειακής Ανάπτυξης), στο πλαίσιο του Προγράμματος Ευρωπαϊκής Εδαφικής Συνεργασίας «Ελλάδα – Ιταλία» 2007-2013.

Στην συνάντηση αυτή έλαβαν μέρος το Εμπορικό Επιμελητήριο του Μπάρι, *Tour Operators* από την Περιφέρεια της Απουλίας, *Tour Operators* της Κέρκυρας υπό την Αιγίδα του Επιμελητηρίου Κέρκυρας καθώς και το Ιόνιο Πανεπιστήμιο.

Την πρώτη ημέρα πραγματοποιήθηκε *Workshop* στο χώρο του Επιμελητηρίου. Κατά τη διάρκεια των εργασιών οι *Tour Operators* από την Απουλία και οι *Tour Operators* από την Κέρκυρα γνωρίστηκαν, αντάλλαξαν εμπειρίες και γνώσεις, ενώ μετέφεραν ο ένας στον άλλο στοιχεία του πολιτισμού και της κουλτούρας της κάθε χώρας. Ανέλυσαν τις προτάσεις που είχαν καταθέσει και οι δυο πλευρές στους φορείς τους και στη συνέχεια πρότειναν καλές πρακτικές για την υλοποίηση πιθανών επιχειρηματικών συνεργασιών.

Το απόγευμα της ίδιας ημέρας, παρουσιάστηκε στους *Tour Operators* το *Corfu Beer Festival*. Οι παρευρισκόμενοι τουριστικοί πράκτορες έδειξαν ενδιαφέρον στο σχεδιασμό και την οργάνωση τουριστικού πακέτου για τις ημέρες του φεστιβάλ καθώς αυτό θα συμβάλλει στην επιμήκυνση της τουριστικής περιόδου αφού θα λάβει χώρα στις αρχές Οκτωβρίου.

Την επόμενη ημέρα ακολούθησε *educational tour* στους *Tour Operators* της Απουλίας.
Η περιήγηση αυτή περιλάμβανε επίσκεψη σε μη ξενοδοχειακές μονάδες διαμονής, κυρίως σε διαμερίσματα, στούντιο, βίλες, κάμπινγκ καθώς και σε αξιοθέατα του νησιού.

Με εκτίμηση

Ο Πρόεδρος του Επιμελητηρίου Κέρκυρας

Γεώργιος Π. Χονδρογιάννης